Smernica Rady
z 3. decembra 1982,
ktorou sa tretíkrát mení a dopĺňa smernica 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (PCT)
(82/828/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 100,
so zreteľom na návrh Komisie [1],
so zreteľom na stanovisko Zhromaždenia [2],
so zreteľom na stanovisko Hospodárskeho a sociálneho výboru [3],
keďže v niektorých členských štátoch sa polychlórované terfenyly (PCT) používajú vo forme termoplastických zlúčenín na držanie kovov a iných materiálov pri presnom obrábaní a tvarovaní; keďže tieto polychlórované terfenyly sa používajú predovšetkým pri výrobe alebo údržbe komponentov plynových turbín, ale aj jadrových reaktorov, nosných konštrukcií lodí a lietadiel a pri výrobe polovodičových zariadení a vysoko presných šošoviek;
keďže smernica Rady 76/769/EHS [4], naposledy zmenená a doplnená smernicou 82/806/EHS [5], nepovoľuje uvedené používanie;
keďže polychlórované terfenyly, ktorých likvidácia sa riadi smernicou Rady 76/403/EHS [6], majú pre použitie, na ktoré sú určené, zásadný význam; keďže dočasné oprávnenie na ich používanie v prevádzkach oznámených na tento účel príslušným úradom sa zdá byť odôvodnené; keďže by sa preto mala príslušne zmeniť a doplniť príloha k smernici 76/769/EHS;
keďže zmena a doplnok zavedená touto smernicou sa nedotýka potrebného preskúmania všetkých výnimiek z obmedzení týkajúcich sa uvádzania na trh a používania polychlórovaných bifenylov (PCB) a polychlórovaných terfenylov (PCT) podľa smernice 76/769/EHS s cieľom postupne obmedziť používanie týchto látok; keďže návrhy na preskúmanie by sa mali posúdiť pri najbližšej príležitosti,
PRIJALA TÚTO SMERNICU:
Článok 1
Do pravého stĺpca k bodu 1 prílohy k smernici 76/769/EHS sa dopĺňa tento bod:
"7. Do 31. decembra 1984 môžu členské štáty povoliť na svojom území používanie opakovane použiteľných termoplastových nástrojových zlúčenín, ktoré neobsahujú viac ako 50 % PCT, na podporu, zadržiavanie a stabilizáciu súčastí s cieľom uľahčiť ich presné obrábanie a tvarovanie pri výrobe alebo údržbe plynových turbín pre lietadlá a lode, jadrových reaktorov, polovodičových zariadení, nosných konštrukcií pre lode a lietadlá, nosníkov a podperných trámov, vysoko presných šošoviek a optických šošoviek, kalibračných meradiel pre nástroje a skúšobných modelov pre vstrekovacie nástroje v prevádzkach oznámených na tento účel príslušným úradom, kde sú záznamy o používanie tejto látky k dispozícii týmto úradom."
Článok 2
Členské štáty prijmú opatrenia potrebné na dosiahnutie súladu s touto smernicou. Bezodkladne o tom informujú Komisiu.
Článok 3
Táto smernica je adresovaná členským štátom.
V Bruseli 3. decembra 1982